
Izvorni znanstveni članak 


Sanja Vulić 


O marijanskim pučkim blagdanskim imenima 
u središnjoj Hrvatskoj 


U radu se analiziraju pučka imena, ponajprije onih marijanskih blagdana koji 
su se osobito obilježavali u Ogulinsko-modruškoj udolini, a to su pučka imena 
blagdana Svijećnice i Blagovijesti (koje je puk doživljavao kao marijanske blag- 
dane) te pučka imena triju velikih marijanskih blagdana, tj. Uznesenja Marijina, 
Rođenja Marijina i Bezgrješnoga Začeća. Ostala se blagdanska imena anali- 
ziraju u onoj mjeri u kojoj su u istraženim govorima zastupljena. Analiza je 
provedena na temelju terenskoga istraživanja marijanskih pučkih blagdanskih 
imena, koje je autorica ovoga rada izvršila u Zagorju Ogulinskom (zaselci Ivanci 
i Luketići) u rujnu 1993.; u gradu Ogulinu i u Oštarijama u srpnju 1997.; te u 
Turković Selu u srpnju 2007. Spomenuta se blagdanska imena uspoređuju po- 
najprije sa stanjem u govoru Hrvata u Hajmašu u Mađarskoj koji su podrijetlom 
iz ogulinskoga kraja, a zatim s marijanskim pučkim blagdanskim imenima u 
nekim drugim govorima u središnjoj Hrvatskoj, ponajprije u govoru Cerovca 
kraj Slunja i Krivoga Puta u zaleđu grada Senja. Analiza marijanskih pučkih 
blagdanskih imena iz Hajmaša provedena je na temelju terenskoga istraživanja 
koje je autorica ovoga rada izvršila u srpnju 2004., a analiza marijanskih pučkih 
blagdanskih imena iz Cerovca i Krivoga Puta izvršena je na temelju terenskoga 
istraživanja tih blagdanskih imena, koje je autorica ovoga rada provela u stude- 
nom 2010. Također je napravljena usporedba s marijanskim pučkim blagdan- 
skim imenima s područja Duge Rese, Karlovca i Ozlja te iz Kompolja u Gackoj 
dolini. Podatci iz govora Kompolja preuzeti su iz rječnika Milana Kranjčevića, 
iz Duge Rese i Karlovca od Marinka Perušića, a iz ozaljskoga kraja od Stjepka 
Težaka (točni izvori navedeni su u popisu literature i izvora). Na temelju prove- 
dene analize donose se podatci o zastupljenosti i važnosti pojedinih blagdana 
na razmatranom području. 

Uvod 


Ovaj se rad ponajprije temelji na terenskom istraživanju marijanskih pučkih blag- 
danskih imena, koje je autorica rada izvršila u Zagorju Ogulinskom (zaselci Ivanci i 
Luketići) u rujnu 1993.; u gradu Ogulinu i u Oštarijama u srpnju 1997.; te u Turković 
Selu u srpnju 2007. Spomenuta se blagdanska imena uspoređuju ponajprije sa sta- 
njem u govoru Hrvata u Hajmašu u Mađarskoj koji su podrijetlom iz ogulinskoga 
kraja, a zatim s marijanskim pučkim blagdanskim imenima u nekim drugim govori- 
ma u središnjoj Hrvatskoj, ponajprije u govoru Cerovca kraj Slunja i Krivoga Puta u 
zaleđu grada Senja. Analiza marijanskih pučkih blagdanskih imena iz Hajmaša pro- 
vedena je na temelju terenskoga istraživanja koje je autorica izvršila u srpnju 2004., 
a analiza marijanskih pučkih blagdanskih imena iz Cerovca i Krivoga Puta izvršena 
je na temelju terenskoga istraživanja tih blagdanskih imena, koje je autorica provela 
u studenom 2010. Također je napravljena usporedba s marijanskim pučkim blagdan- 
skim imenima s područja Duge Rese, Karlovca i Ozlja te iz Kompolja u Gackoj do- 
lini. Podatci iz govora Kompolja preuzeti su iz rječnika Milana Kranjčevića, iz Duge 
Rese i Karlovca od Marinka Perušića, a iz ozaljskoga kraja od Stjepka Težaka (točni 
izvori navedeni su u popisu literature i izvora). Na temelju provedene analize donose 
se podatci o zastupljenosti i važnosti pojedinih blagdana na razmatranom području. 
Svaka analiza pučkih blagdanskih imena daje nam svojevrsnu sliku pučkih po- 
božnosti i različitih drugih običaja i vjerovanja vezanih uz pojedine blagdane, a ne- 
rijetko su pojavnost ili izostanak pojedinoga blagdanskoga imena izravno povezani 
s događajima vezanim baš za pojedinu mjesnu Crkvu, pače i za pojedinu crkvu kao 
konkretno svetište. Na području Ogulinsko-modruške udoline većina je marijanskih 
pučkih blagdanskih imena izravno povezana s poviješću crkve Gospe od Čudesa u 
Oštarijama. Naime, iz povijesnih je izvora poznato da je papa Pio II. podijelio g. 
1459. sedmogodišnji oprost vjernicima koji će Gospi od Čudesa hodočastiti na blag- 
dane Svijećnice, Blagovijesti, Rođenja, Uznesenja i Bezgrješnoga Začeća BDM. 
Tako je oštarijsko Gospino svetište postalo tradicionalno hodočasničko središte na 
te blagdane, a takvo je stanje našlo svoj izravan odraz u pučkim blagdanskim ime- 
nima. Zato nije začudno što je u cijeloj Ogulinsko-modruškoj udolini među autoh- 
tonim hrvatskim stanovništvom uobičajeno ime Svetica za Svijećnicu i Blagovijest, 
a ponegdje se još zadržalo i za blagdan Bezgrješnoga Začeća. Govoreći o postanku 
toga blagdanskoga imena važno je spomenuti da se i samo mjesto Oštarije u prošlosti 
spominje pod imenom Svetice (gen. Svetica). Provodeći istraživanje pučkih blagdan- 
skih imena u središnjoj Hrvatskoj, primijetila sam da su svi ispitanici odmah znali 
koji se blagdani slave 2. veljače, 25. ožujka, 15. kolovoza, 9. rujna i 8. prosinca, te su 

za te blagdane naveli jedno, a nerijetko i dva blagdanska imena, a također i prigodne 
poslovice vezane uz te blagdane. Ostali im marijanski blagdani uglavnom nisu bili 
poznati, a ako su ih i znali, za njih su obično navodili imena preuzeta iz katoličkoga 
kalendara. Ta imena ostalih marijanskih blagdana, za razliku od pučkih imena spo- 
menutih pet blagdana, u leksičkom pogledu ne odražavaju lokalne osobine. Protivno 
tomu, u područjima središnje Hrvatske koja su južnije od Ogulinsko-modruške 
udoline ne samo da se rabe drukčija pučka imena spomenutih pet blagdana nego 
se uz njih pojavljuju i izrazito pučka imena za neke druge marijanske blagdane, 
što je očitim dokazom da je i uz te druge blagdane bila razvijena pučka pobožnost. 
Nešto veća podudarnost zamjetna je s marijanskim pučkim blagdanskim imenima 
sjevernije od ogulinskoga kraja, tj. u području između Ogulinsko-modruške udoline 
i grada Karlovca. Osobita je pak podudarnost s područjem oko Slunja, istočno od 
Ogulinsko-modruške udoline. Naravno, zamjetna je podudarnost i s marijanskim 
pučkim blagdanskim imenima u mjesnom govoru Hajmaša u Mađarskoj, jer su pred- 
ci hajmaških Hrvata g. 1715. iselili upravo s razmatranoga područja. 


O marijanskim pučkim blagdanskim imenima 


U Ogulinsko-modruškoj udolini osobito su zanimljiva za taj kraj specifična imena 
blagdana koji se slave na prva dva od navedenih datuma, tj. blagdana Svijećnice 
i Blagovijesti, te u pojedinim govorima i blagdana koji se slavi na posljednji od 
navedenih datuma, tj. blagdana Bezgrješnoga Začeća. Pučka blagdanska imena ned- 
vojbeno pokazuju da je puk i prva dva od tri upravo navedena blagdana smatrao 
marijanskima, a ne samo treći. Naime, u čakavskim Oštarijama! se npr. za blagdan 
Svijećnice rabi pučko blagdansko ime Pfva Svetica (skraćeno Svetica), tj. prva svet- 
kovina u Gospinu čast na koju se u liturgijskoj godini hodočasti u svetište Gospe od 
Čudesa. Ista se inačica rabi i u govoru grada Ogulina? koji je također temeljno ča- 
kavski, premda sa značajnim inonarječnim utjecajima. Budući da pučka blagdanska 
imena ne samo svjedoče o marijanskim pučkim pobožnostima i velikoj privrženo- 
sti Gospi nego su to i osebujni jezični spomenici, inačice tih blagdanskih imena u 
pojedinim govorima pokazuju prepoznatljive dijalekatne značajke tih govora. Tako 


1 Za provedeno terensko istraživanje u Oštarijama najsrdačnije zahvaljujem Ivi Mihaljeviću Barku. 
2. Terensko istraživanje u gradu Ogulinu provela sam zahvaljujući pomoći Hrvoja Salopeka iz Hrvatske matice 
iseljenika pri organizaciji toga istraživanja. 

se npr. u Zagorju Ogulinskom?, kojega je govor također temeljno čakavski, ali pod 
utjecajem ostalih dvaju narječja, rabi glasovna inačica PPva Svetca. Izostavljanje za- 
naglasnoga samoglasnika /i/ u tom blagdanskom imenu rezultat je utjecaja obližnjih 
novoštokavskih govora u kojima takva redukcija nije rijetkost. Ista glasovna inačica 
Prva Svetca rabi se iu mjesnom govoru Cerovca* kraj Slunja, rodnoga mjesta bisku- 
pa Mile Bogovića, što nije začudno ima li se na umu da povijesna istraživanja bilježe 
selidbe iz ogulinskoga kraja na slunjsko područje. Tomu je važno još dodati poda- 
tak kako se u Hajmašu* u Mađarskoj, tj. u mjesnom govoru potomaka iseljenika iz 
ogulinskoga kraja, koji su početkom 18. stoljeća našli utočište u Pečuškoj biskupiji, 
također sačuvalo blagdansko ime Svčtica za Svijećnicu. 

Za Blagdan Blagovijesti rabi se u Oštarijama i Ogulinu pučko blagdansko ime 
Drilga Svetica, tj. druga svetkovina u Gospinu čast na koju se u liturgijskoj go- 
dini hodočasti u svetište Gospe od Čudesa. Sukladno dijalekatnim posebnostima, 
u Zagorju Ogulinskom, a također u Cerovcu kraj Slunja, rabi se glasovna inačica 
Drilga Svetca. U Turković Selu* podno Kleka (koje danas administrativno pripada 
Ogulinu) rabi se realizacija Svetca (također s izostavljanjem izgovora zanaglasnoga 
/i!) za oba blagdana, tj. za Svijećnicu i Blagovijest. Istovjetna glasovna inačica bez 
anteponiranoga rednoga broja, ali s drukčijim naglaskom — Sv&tca — uobičajeno je 
pučko blagdansko ime i u mješovitim kajkavsko-čakavskim govorima karlovačko— 
dugoreškoga kraja (usp. Perušić 1993: 136). U Hajmašu u Mađarskoj sačuvano je 
pak ime s rednim brojem za blagdan Blagovijesti, tj. Drilga Svetica. 

Za blagdan Bezgrješnoga Začeća rabi se u Oštarijama pučko blagdansko ime 
Zadnja Svetica, tj. zadnja svetkovina u Gospinu čast na koju se u liturgijskoj godini 
hodočasti u svetište Gospe od Čudesa. U govoru grada Ogulina to se blagdansko ime 
u novije vrijeme izgubilo, pa se rabi ime B&zgrešno Začeće, koje je najvjerojatnije 
preuzeto iz katoličkoga kalendara, odnosno iz katoličkoga štiva. 

Poznato je da je u hrvatskom puku i inače česta pojava da se blagdani Svijećnice 
i Blagovijesti smatraju marijanskima. Valja međutim opet istaknuti da su marijanska 
pučka blagdanska imena Prva, Druga i Zadnja Svetica posebnost razmjerno užega 


3 Terensko istraživanje u Zagorju Ogulinskom provela sam zahvaljujući pomoći Hrvoja Salopeka i vIč. Antuna 
Luketića pri organizaciji toga istraživanja. 

4. Zadragocjenu pomoć pri organizaciji terenskoga istraživanja u Cerovcu, Krivom Putu i Turković Selu najsr- 
dačnije zahvaljujem Zvonku Trdiću, predsjedniku Katedre Čakavskog sabora Modruše. 

S) Taj je govor također temeljno čakavski, ali sa znatnijim štokavskim te u manjoj mjeri kajkavskim utjecajem. 
Nedavno je na žalost umro posljednji govornik toga hrvatskoga idioma u Hajmašu. Za veliku pomoć pri orga- 
niziranju terenskoga istraživanja u Hajmašu zahvaljujem dr. sc. Željku Holjevcu, dr. Robertu Hajszanu i Đuri 
Frankoviću. 


6 Govor Turković Sela također je temeljno čakavski, premda pod stanovitim utjecajem ostalih dvaju narječja. 

područja u središnjoj Hrvatskoj. S njima je u vezi i ime Svetice za mjesto sjevero- 
zapadno od Karlovca prema Ozlju, poznato po pavlinskom samostanu u kojem je 
boravio veliki hrvatski leksikograf Ivan Belostenec. Premda je, kako je već spome- 
nuto, posebna pobožnost Gospi od Čudesa na navedene blagdane počela od 1459., 
pučka imena Prva i Druga, odnosno Zadnja Svetica uobičajila su se postupno, na- 
kon otprilike stotinu godina od početka tih posebnih pobožnosti. Na takav nas za- 
ključak navodi činjenica što kod potomaka Hrvata koji su s tih područja središnje 
Hrvatske intenzivno iseljavali potkraj 15. 1 u prvoj polovici 16. stoljeća takvoga tipa 
blagdanskih imena uopće nema“, dok kod potomaka iseljenih nakon 1715. nalazimo 
blagdanska imena Svčtica i Dritga Svetica. Prema tomu, opravdana je pretpostavka 
da su se blagdanska imena toga tipa počela rabiti nakon sredine 16. stoljeća, a prije 
početka 18. st. 

Valja napomenuti da se za blagdane Svijećnice i Blagovijesti u ogulinsko-mo- 
druškom kraju usporedno rabe i svojevrsna meteorološka blagdanka imena, pa se 
blagdan Svijećnice npr. u Ogulinu i Oštarijama naziva P?va iskrica, jer se smatra da 
je od toga blagdana malo, tj. za iskricu toplije nego do tada. Meteorološko ime za 
blagdan Blagovijesti u Ogulinu je Glavnjica jer je čak za glavnju drva toplije nego 
do tada. Prema pučkomu vremenoslovlju dobro je ako je hladno za Svijećnicu jer 
to znači da će za Blagovijest biti pravo proljeće. Ako pak početkom veljače naglo 
zatopli, zima bi se mogla vratiti oko Blagovijesti. Zato kaže poslovica: Ako je Prva 
Svetca za pećum, Drilgđ je pod plotom, npr. u Zagorju Ogulinskom. S time se slažu i 
u Oštarijama (Ako je Prva Svetica pod pčćom, Dritga je pod plotom), te još dodaju: 
Ako je Prva Svetica u košuljici, Dritgđ je u šitbici* (ili obratno). Svijećnica označuje 
i završetak poslova vezanih uz kuću, kao što je npr. predenje, što nam pokazuju po- 
slovice iz ogulinsko-modruškoga i slunjskoga kraja, npr. u Oštarijama: Prva Svetica 
lezi preslica. To je ujedno u ovom kraju bio i početak poklada jer, kako kažu u 
Oštarijama, od PFvie Svetice ćedu mčačkari. 

Zanimljivo je da se u Oštarijama, usporedno s imenom Zlidnja Svetica, za blag- 
dan Bezgrješnoga Začeća rabi još i ime Mikitlina M&t. Sukladno je tomu npr. i u 
Zagorju Ogulinskom blagdansko ime Mikulna Mdt (starije ime), odnosno Nikulna 
Mat (novije ime), a tek u najnovije vrijeme kao moderno ime Bezgrišno Začeće, 
očito preuzeto iz katoličkih kalendara, te općenito katoličkoga štiva. Navedene ina- 


7 Hrvati u polutisućljetnoj dijaspori u Austriji, zapadnoj Mađarskoj i Slovačkoj sačuvali su iz vremena dose- 
ljenja svojih predaka mnoga pučka blagdanska imena. Sukladno tomu mnogi od njih rabe blagdanska imena 
Svićnjica za Svijećnicu, Nazvišć(ijenje za Blagovijest te Prečisto Prijeće, odnosno Neoskrunjeno Prijeće za 
Bezgrješno Začeće 

8 Tj. u kožuhu. 

čice Mikitlina Mat, Mikulna Mat i Nikulna Mat opet pokazuju dijalekatne značaj- 
ke govora u kojima se rabe. Imenica znat u značenju “mati' česta je u čakavštini. 
Pridjevi Mikulna, odnosno Nikulna u govoru Zagorja Ogulinskoga ponovo potvrđu- 
ju izostavljanje zanaglasnoga samoglasnika /i/ u tom govoru. Usto je logično da je 
blagdansko ime Mikulna MAt starije jer je u starini bilo uobičajeno ime Mikižla (koje 
se i danas rabi u brojnim čakavskim govorima). Kasnije to ime postupno potiskuje 
inačica s početnim fonemom /n/. U govoru Cerovca kraj Slunja opet se rabi leksič- 
ki sukladno blagdansko ime, ali izvedeno od imenske inačice Nikola, tj. Nikolna 
Mdjka* (opet s izostavljanjem zanaglasnoga samoglasnika /i/). Postanak takvoga tipa 
pučkoga blagdanskoga imena Bezgrješnoga Začeća (8. XII.) valja povezati s, u puku 
popularnim blagdanom sv. Nikole (6. XII.) koji mu po kalendaru dva dana prethodi. 
Donekle je oštarskomu imenu srodno i pučko ime Mikiilina Sestrica koje se za taj 
blagdan rabi u kajkavsko-čakavskom govoru grada Ozlja (usp. Težak 1985: 493). 
Među Hrvatima u polutisućljetnoj dijaspori sukladno sam blagdansko ime, u inačici 
Mikitlina Mat zabilježila samo u čakavskom selu Mučindrofu u srednjem Gradišću 
u Austriji.! 

Posve se drukčija imena razmatranih blagdana rabe južnije od Slunja i sjevernije 
od Karlovca. Tako npr. u čakavskom Kompolju u Gackoj dolini sjeverozapadno 
od Otočca, za blagdan Svijećnice rabe naglasne inačice Svićnica i Svićnica (usp. 
Kranjčević 2003: 948), dok se za blagdan Blagovijesti rabi množinsko ime Blčigovisti 
(usp. Kranjčević 2003: 32). Kompoljske inačice blagdana Svijećnice s dijalekatnoga 
su stajališta zanimljive po čakavskoj akcentuaciji i ikavskom odrazu jata, ali leksički 
su sukladne većini hrvatskih pučkih imena za taj blagdan. S leksičkoga se aspekta 
isto može reći za kompoljsko pučko ime blagdana Blagovijesti. S dijalektološkoga, 
ali i s aspekta pučke pobožnosti, to je ime zanimljivo zbog svoga množinskoga obli- 
ka, pa se u Kompolju npr. kaže: Blagovisti padadu u ožujku. Taj množinski oblik 
upućuje na zaključak da se u prošlosti blagdan Blagovijesti slavio više od jednoga 
dana. U govoru grada Ozlja za blagdan se Svijećnice rabe dvije akcenatske inačice 
s ikavskim refleksom jata, tj. Svićnica i Svićnica (usp. Težak 1985: 492). Potonja 
od njih zabilježena je i u srodnom govoru obližnjega Gornjega Prekrižja Svićnica 


9 U Hrvata štokavaca uobičajena je imenska inačica Nikola s izvedenicama Niko i Nikica. Za razliku od čakava- 
ca u kojih je česta imenica znat, u štokavaca je vrlo često u tom značenju majka. 

10 Inače se vrlo rijetko u čakavskim govorima rabi pučko ime toga tipa za blagdan Bezgrješnoga Začeća, npr. 
Gospe Mikitlinska u Svirčima na Hvaru (prema mojim terenskim bilješkama) te Gospa Miktiljska u Novalji 
na Pagu. U govoru Novigrada kraj Zadra (koji je također temeljno čakavski) rabi se ime Gospe Nikolka (usp. 
Anzulović 1997: 296). Rjeđe se taj tip blagdanskoga imena susreće u štokavskim govorima, npr. Mdjka 
Nikolina u Postranju u Župi dubrovačkoj (prema mojim terenskim bilješkama), koje je najbliže realizaciji 
navedenoj u govoru Cerovca kraj Slunja. 

(usp. isto). U tom se mjestu također rabi ikavizam Bl&govist, i to u singularnom 
obliku (usp. isto). U Ozlju se pak za taj blagdan rabi ime Sed 'mnica (usp. isto) koje 
je etimologijski povezano s istoznačnim blagdanskim imenom Sadovna Marija ili 
Sadovnica, jer se krajem ožujka, kada je blagdan Blagovijesti, intenzivira sadnja na 
poljima i u vrtovima. Uz samoglasničke osebujnosti, uključujući i realizaciju polu- 
glasa, ozaljsku inačicu karakterizira i jednačenje po mjestu tvorbe susjednih sonana- 
ta, tj. promjena vn > mn. Blagdanska imena u Krivom Putu, u kojem danas na žalost 
živi još samo šestero stanovnika (a koji je smješten zapadno, odnosno blago sjeve- 
rozapadno od Brinja), mogu se s leksičkoga aspekta usporediti s onima u Kompolju. 
U Krivom Putu rabe se imena Svićnica i Blagovist. Budući da govor Krivoga Puta 
pripada novoštokavskomu ikavskomu dijalektu, logično je da se i u tom govoru rabe 
ikavske fonološke inačice dvaju razmatranih blagdanskih imena, ali s novoštokav- 
skom akcentuacijom. Usporedno sa skraćenim blagdanskim imenom Svićnica rabi 
se i preciznija inačica Mdjka Božja Svićnica, koja pokazuje da i u Krivom Putu vjer- 
nički puk blagdan Svijećnice doživljava kao marijanski blagdan. 

Znatno su manje, u odnosu na brojne druge hrvatske govore, u leksičkom smislu 
specifična imena blagdana Uznesenja Marijina i Rođenja Marijina u ogulinsko-mo- 
druškom i slunjskom kraju. Za ta se dva marijanska blagdana u Oštarijama rabe 
antonimna imena Velika Mčša i Mđla Maša, a u Ogulinu V&lika Mčša i Mila Maša. 
Potonja se imena rabe i u Gornjem Prekrižju kraj Ozlja (usp. Težak 1985: 493)'!, au 
Hajmašu u Mađarskoj naglasne inačice Velika Maša i Mćla Maša. U Turković Selu, 
Zagorju Ogulinskom i Cerovcu kraj Slunja karakteristična je glasovna inačicaVelka 
Maša (i Mćla Miša) s uobičajenom redukcijom zanaglasnoga /i/. Sukladno ime 
Velka Maša susreće se i u karlovačko-dugoreškom kraju (usp. Perušić 1993: 160), 
također i M4la Mčiša (usp. Perušić 1990: 121). Sa stajališta pučke pobožnosti to 
nam ime otkriva da se blagdan Velike Gospe slavio velikom, tj. vrlo svečanom mi- 
som, kao što i priliči tako velikomu blagdanu. S jezikoslovnoga nam pak stajališta 
pokazuje čuvanje riječi maša prema crkvenoslavenskomu m'ša “misa* s čakavskim 
razvojem: poluglas > a, tj. m'ša > maša. To starije čakavsko obilježje spomenuto- 
ga blagdanskoga imena i jest značajkom razmatranoga područja ne samo u čakav- 
skim nego i u čakavsko-kajkavskim govorima. Zanimljive su i poslovnice uz blag- 
dane, osobito meteorološke, ali i one vezane uz poljodjelske radove. Tako su npr. 
u Cerovcu kraj Slunja poznate poslovice Velka Maša dljinu prinaša i Mćla Maša 
daljinu zagrće. One kazuju da od Velike Gospe prestaje ljetna vrućina te treba imati 
pri ruci topliju odjeću, a da je od Male Gospe već toliko hladnije da je tu topliju odje- 


11 U gradu Ozlju se u imenu Velika Maša samoglasnik /e/ izgovara zatvoreno, a u imenu Mćila Maša prvo, tj. 
dugo /a/ se izgovara zatvoreno. 

ću potrebno i stalno koristiti, a isto tako i toplije pokrivače. Uz Malu je Gospu npr. 
u Zagorju Ogulinskom poslovica M4la Maša južnu odnaša, odnosno u Oštarijama 
Mdla Maša jutžinu odndša, tj. skratio se dan, pa se jede jedan obrok manje, užina ma- 
nje. U Zagorju Ogulinskom se rabi poslovica V&elka Maša, it grm paša, tj. o Velikoj 
Gospi po livadama još nije pokošeno sve što je potrebno, pa životinje moraju brstiti 
grmlje. U Oštarijama je pak poznata poslovica Mćla Maša slobodna pčša (tj. kad se 
po Maloj Gospi pokosi otava može stoka slobodno pasti po svim livadama). 

Južnije, u Gackoj dolini u Lici, rabe se drukčija imena tih dvaju blagdana. Tako 
se npr. u selu Kompolju rabi marionim Gospoja, premda je češći sažeti oblik G&spa 
(usp. Kranjčević 2003: 187, 188), koji sudjeluje pri sintaktičko-sematičkoj tvorbi 
antonimnih blagdanskih imena Velika Gospa i Mala Gospa. U značenju “u vrijeme 
oko blagdana Velike, odnosno Male Gospe' rabi se lokativna sveza s prijedlogom 
u, tj. u Velikoj Gospi, odnosno u Mđloj Gospi. Za blagdan Velike Gospe ponekad se 
rabi samo imenica Gospa, bez anteponiranoga pridjeva, npr. Gospa je vjk petndjsti 
kolovoza (usp. Kranjčević 2003: 187). Realizacija GOspoja, s izostankom jotovanja 
na granici tvorbene osnove i sufiksa, tj. s razvojem sekundarno dj > j u toj riječi, u 
kompoljskom je govoru čakavska značajka, ali i pokazatelj crkvenoslavenske tradi- 
cije u marionimiji. Međutim, istovjetna imenica redovita je pri sintaktičko-seman- 
tičkoj tvorbi blagdanskih imena Velike i Male Gospe i sjeverozapadnije, u novošto- 
kavskom ikavskom govoru Krivoga Puta. Valja ipak istaknuti da je u Krivom Putu, 
osim očekivanih antonimnih imena Velka!? i Mćla Gospoja za ta dva blagdana, za 
blagdan Velike Gospe uobičajenije ime Dritga Gospoja. To specifično blagdansko 
ime nije u odnosu s blagdanskim imenom Male Gospe nego s blagdanskim imenom 
Gospe Snježne (5. kolovoza), koje u govoru Krivoga Puta glasi PFva Gdspoja, jer se 
slavi 10 dana prije Velike Gospe, tj. Druge Gospoje. Usto je zanimljiva činjenica da 
ni u jednom od ostalih razmatranih govora nema pučkoga imena za blagdan Gospe 
Snježne. 

U kompoljskom se govoru pridjevom medgospojdnski karakteriziraju događa- 
nja, pojave i sl. u razdoblju između Velike i Male Gospe (usp. Kranjčević 2003: 
402). Taj je pridjev jasan pokazatelj koliko su vjerničkomu puku bila važna ta dva 
marijanska blagdana, kad je čak i razdoblje među njima označavao po njima. Budući 
da pridjev medgospojćinski nije izveden od Gospa nego od starijega marionima GD- 
spoja, to opet pokazuje da su još od srednjovjekovnoga razdoblja razmatrani blag- 
dani bili sastavnim dijelom njihova života. Spomenuti je naziv moguće usporediti sa 
sukladnim nazivima u krajevima koji nisu previše udaljeni od Gacke doline, npr. sa 
sukladnim nazivom majmćišno vreime među kajkavcima u Gorskom kotaru, odno- 


12 S izostankom artikulacije zanaglasnoga /i/. 

sno s nazivom medimaše (usp. Popović 1941: 37) u nešto udaljenijem Žumberku, u 
govorima doseljenih Hrvata novoštokavaca!3. 

Za ostale marijanske blagdane, pučka su imena znatno rjeđa, a to pokazuje da se 
ti blagdani u puku nisu osobito obilježavali. Među njima je nešto zastupljenija Gospa 
Žalosna, za koju se u Zagorju Ogulinskom rabi starije ime MAjka Božja Sedam Žalo- 
str i novije Mdjka Božja Žalosna. Starije od ta dva imena još uvijek je uobičajeno i 
u Cerovcu kraj Slunja, u naglasnoj inačici Mdjka Božja Sedam Žalosti, a obilježava 
se u Korizmi, u petak pred Cvjetnicom. Starije se ime sastoji od marionima koji je 
imenica u nominativu s postponiranim atributom koji je odnosni pridjev, te od sveze 
broja i imenice u genitivu koji zajedno također predstavljaju atribut početne imenice 
majka. Novije oštarsko ime Mdjka Božja Žalosna preuzeto je iz vjerske literature. To 
je uobičajena sveza tradicionalnoga marionima Mdjka Božja, s kojim se postponirani 
atribut Žalosna slaže u rodu, broju i padežu. 

Od dvočlanoga imeničko—pridjevnoga marionima Majka Božja te atributa u ge- 
nitivu načinjeno je blgdansko ime Mdjka Božja Zdravlja (21. studenoga) koje se rabi 
u Zagorju Ogulinskom. Takav sintagmatski sklop bio je u središnjoj Hrvatskoj čest 
pri tvorbi marijanskih blagdanskih imena. Ime Gć6spa od Zdravlja koje se može čuti 
u Ogulinu, najvjerojatnije je novijega datuma, jer u tom kraju za marijanska blag- 
danska imena nije uobičajen sintagmatski sklop: marionim + prijedlog od + imenica 
u genitivnom obliku, koji je inače preuzet iz talijanskoga jezika. 

U Ogulinsko-modruškoj udolini u pravilu izostaje pučko ime blagdana Gospe 
Karmelske (16. srpnja). U Kompolju u Gackoj dolini rabi se pučko ime Mćijka Bd- 
žja Škapultra'* (usp. Kranjčević 2003: 394) karakterističnoga sintagmatskoga sklopa 
s dvočlanim imeničko-pridjevnim marionimom Mdjka Božja i atributom u geni- 
tivu. Inačica škapulir usvojena je preko njemačkoga, prema njem. Skapulier (usp. 
Skok 1973: 256). U Cerovcu kraj Slunja rabi se suvremenija sintagmatska sveza 
dvočlanoga marionima i sukladnoga atributa u rodu broju i padežu, tj. Mćjka Božja 
Škapilarska. Takav je sintagmatski sklop najvjerojatnije preuzet iz vjerske literatu- 
re. U Krivom se Putu rabi blagdansko ime Kćrmenica izvedeno sufiksom —ica (koje 
se zbog izostanka artikulacije zanaglasnoga /i/ obično izgovara K4rmenca). Takav 
način tvorbe toga blagdanskoga imena inače se susreće u izrazito čakavskim govo- 
rima, pa je i u ovom slučaju moguće pretpostaviti čakavski utjecaj, koji je i inače 


13 U tim se govorima, pod utjecajem susjednih neštokavaca, rabe blagdanska imena Velika i M4la Maša (usp. 
Popović 1941: 37). 

14 Pojam škapulira / škapulara ne treba posebno objašnjavati jer je dobro poznata predaja kako se Gospa ukazala 
pobožnomu redovniku na brdu Karmelu i dala mu škapular za zaštitu. 

zamjetan u tom novoštokavskom govoru smještenom na terenu koji je nekoć bio 
čakavski, te usto u stalnoj komunikaciji s obližnjim čakavcima. 

U Ogulinsko-modruškoj udolini u pravilu izostaje i pučko ime blagdana Gospe 
od Krunice. U Kompolju u Gackoj dolini rabi se romanizam Lozđrija (Kranjčević 
2003: 381), prema lat. rosarium, tal. rosario u značenju “krunica', s razjednačava- 
njem likvida na udaljenost: s — r > 1 — r, tj. Rozarija > Lozarija. Ista realizacija 
Lozđrija rabi se i u Ličkom Lešću, južno od Kompolja i Otočca. 

Sintagmatski sklop pojedinih marijanskih blagdanskih imena, koja se pojavljuju 
u različitim područjima u središnjoj Hrvatskoj, pa i u Ogulinsko-modruškoj udolini, 
jasno pokazuje da su novija i preuzeta iz katoličkoga kalendara ili iz vjerskoga štiva. 
Tu je u pravilu riječ o dvočlanim imenima koja se sastoje od imenice i postponirano- 
ga pridjeva koji se s tom imenicom slaže u rodu, broju i padežu, npr. Gospa Lurdska 
(11. veljače) u Zagorju Ogulinskom, SZce Marijino u Oštarijama, SFce Mdrijino u 
Cerovcu i u Krivom Putu. Tu se opet potvrđuje dobro poznata činjenica da se raz- 
mjerno novija blagdanska imena više ne prilagođavanju sustavima pojedinih mje- 
snih govora, ili se prilagođavaju samo u manjoj mjeri. Zato ih je lako i prepoznati, pa 
se po tom može znati da je riječ o razmjerno novijim pobožnostima, ako se i ne zna 
povijest razvoja pojedinih pučkih pobožnosti općenito, ili pak u pojedinom kraju. 
Tako je, među inim, zanimljiva i činjenica da se ni u jednom od razmatranih govora 
ne rabi ime za blagdan Gospe Anđeoske (2. kolovoza), tj. taj blagdan kazivačima 
nije bio poznat. 

Valja još spomenuti jedno marijansko blagdansko ime specifično u ogulin- 
skom kraju, npr. s oštarskim izgovorom Mdijka Božja Trušmđrska ili uobičajenije 
Trušmčrija, koja se slavi u prvu subotu poslije blagdana sv. Petra i Pavla. Kada 
se želi nešto vremenski smjestiti na dan toga blagdana, rabi se u oštarskom govo- 
ru lokativna sveza s prijedlogom o, npr. o Trušmariji. Iz literature je poznato da 
je marijansko svetište u Trošmariji izravno povezano s oštarskom crkvom Blažene 
Djevice Marije od Čudesa. Kad je, kažu pisani izvori, oštarska crkva 1521. spalje- 
na, kip majke Božje od Čudesa bio je prenesen u nedaleku, ali od Turaka sigurnu 
Trošmariju (prije zvanu Marija na Otoku). Tamo su Marijini štovatelji našli utjehu, 
pa je Trošmarija zapravo Marija od Utjehe. Sama riječ trošt je germanizam koji se 
u značenju “utjeha' rabio prema stvnj. fr6st u istom značenju. Istoga je značenja i 
Marija Trošt u Gorskom kotaru. Premda se danas u Trošmariju hodočasti u prvu 
subotu poslije blagdana sv. Petra i Pavla, moguće je ipak da je u prošlosti to hodo- 
čašće bilo na marijanski blagdan Gospina pohoda sv. Elizabeti, koji se u središnjoj 
Hrvatskoj tradicionalno slavio 2. srpnja. U skladu s tim i potomci iseljenika iz sre- 
dišnje Hrvatske u polutisućljetnoj dijaspori u Austriji obilježavaju blagdan Pućhod 
Marije, odnosno Blažiene Divice Marije Pohod'ienje 2. srpnja. Na taj se datum blag- 

dan Marijina pohoda Elizabeti slavi i u Hajmašu u Mađarskoj. Danas se međutim u 
središnjoj Hrvatskoj taj blagdan u mnogim mjestima slavi 31. svibnja, u skladu s pro- 
mjenom datuma toga blagdana u katoličkom kalendaru, npr. u Baškim Oštarijama, 
zapadno od Gospića, u zaleđu Karlobaga. 


Zaključna napomena 


Unatoč tim novijim promjenama, općenito se ipak može zaključiti da u središnjoj 
Hrvatskoj, a osobito u Ogulinsko-modruškoj udolini prevladavaju marijanska blag- 
danska imena koja se rabe od starine i koja samim svojim izrazom svjedoče o starini 
svoje uporabe, a time i o pobožnostima vezanim uz blagdan koji imenuju. U skladu 
su s tim i marionimi koji sudjeluju u nastanku marijanskih blagdanskih imena. U 
Ogulinsko-modruškoj udolini uz stariji marionim Svetica, odnosno Svetca, sve više 
se rabi i marionim Mdjka Božja. Marionimi Svetca i Mdjka Božja uobičajeni su i u 
Cerovcu kraj Slunja. U karlovačko-dugoreškom kraju također još uvijek nije zabo- 
ravljen stari marionim Svetca. Južnije od Ogulinsko-modruške udoline, umjesto ma- 
rionima Svetica susrećemo drugi stari marionim Gospoja, npr. u Kompolju i Krivom 
Putu. Marionim pak Majka Božja povezuje ih s prethodno spomenutim krajevima, 
npr. Mdjka Božja u Kompolju, odnosno Mđijka Božja u Krivom Putu. 

Svi navedeni marionimi i marijanska pučka blagdanska imena još jednom po- 
tvrđuju dobro poznatu činjenicu o velikoj omiljenosti i štovanju Gospe u hrvatskom 
puku. 

Summary 


In this paper the local names of holidays devoted to Mary are analyzed. The 
analysis is based on the names for variety of_ St. Mary's holiday names in 
the Valley of Ogulin and Modruš. Those are local names for Candlemas and 
Annunciation (wich people regarded as St. Mary's holidays) as well as the lo- 
cal names of three major St. Mary's holidays which are the Assumption of 
the Virgin Mary, the Nativity of the Virgin Mary and Immaculate Conception. 
Other holiday names are analyzed according to their presence in analyzed lo- 

cal idioms. Analysis is based upon field research of St. Mary's holiday names 
conducted by the author in Ogulinsko Zagorje (villages Ivanci and Luketići) 
in September 1993, in the town Ogulin and in Oštarije in July 1997 and in 
Turković Village in July 2007. These holiday names are primarily compared to 
the current condition in the local idiom of Croats in Nagyhajmas in Hungary, 
who are descendents of Croats that emigrated from Ogulin area. Secondarily 
they are compared to other local St. Mary's holiday names in central Croatia, 
primarily in idiom of Cerovac nearby Slunj and in idiom of Krivi Put. Analysis of 
St. Mary's local holiday names from Nagyhajmas is based upon field research 
conducted by the author in July of 2004, and the analysis of St. Mary's local 
holiday names in Cerovac and Krivi Put is based upon field research conducted 
by the author in November 2010. In addition the names are compared to the 
names from Duga Resa, Karlovac and Ozalj area as well as to the names from 
Kompolje in Gacka Valley. Data for Kompolje local idiom are taken from Milan 
Kranjčević's dictionary, data for Duga Resa and Karlovac area from Marinko 
Perušić's works and data for area of Ozalj from Stjeko Težak's work (more re- 
ferences can be found in literature index). On the conducted analysis it is con- 
cluded how represented and influential these holidays on the given area are. 


Key words: local holiday names, St. Mary's holidays, central Croatia 

